CELEX: 32012D0223(01)
Language: el
Date: 2012-02-21 00:00:00
Title: Απόφαση της Επιτροπής, της 21ης Φεβρουαρίου 2012 , σχετικά με τη σύσταση ομάδας εμπειρογνωμόνων για την ποινική πολιτική της ΕΕ

23.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 53/9
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 21ης Φεβρουαρίου 2012
   σχετικά με τη σύσταση ομάδας εμπειρογνωμόνων για την ποινική πολιτική της ΕΕ
   2012/C 53/05
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Η Ένωση, σύμφωνα με το άρθρο 67 παράγραφος 3 της Συνθήκης, καταβάλλει προσπάθεια για να εξασφαλίζει υψηλό επίπεδο ασφάλειας με τη θέσπιση μέτρων πρόληψης και καταπολέμησης της εγκληματικότητας και, εάν χρειάζεται, με την προσέγγιση των ποινικών νομοθεσιών.
            
         
               (2)
            
            
               Η ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή Περιφερειών, της 20ής Σεπτεμβρίου 2011, με τίτλο «Προς μια πολιτική ποινικού δικαίου της ΕΕ: κατοχύρωση της αποτελεσματικής εφαρμογής των πολιτικών της ΕΕ μέσω του ποινικού δικαίου» (1) υπογραμμίζει τη σπουδαιότητα της κατάστρωσης συνεπούς και συνεκτικής ποινικής πολιτικής της ΕΕ, η οποία θα πρέπει να υποστηριχθεί από σχετικές διαβουλεύσεις στο πλαίσιο ομάδας εμπειρογνωμόνων.
            
         
               (3)
            
            
               Ως εκ τούτου, είναι αναγκαίο να συσταθεί ομάδα εμπειρογνωμόνων στον τομέα της ποινικής πολιτικής της ΕΕ και να προσδιορισθούν τα καθήκοντα και η δομή της.
            
         
               (4)
            
            
               Η εν λόγω ομάδα θα πρέπει να υποβοηθά το έργο της Επιτροπής σε σχέση με την ανάπτυξη ποινικής πολιτικής της ΕΕ και να παρέχει συμβουλές επί όλων των συναφών ζητημάτων. Η ομάδα θα πρέπει επίσης να παρέχει συμβουλές σχετικά με τη συγκέντρωση αντικειμενικού αποδεικτικού υλικού με στόχο να εκτιμηθεί κατά πόσον η λήψη μέτρων ποινικού δικαίου από την ΕΕ είναι αναγκαία για τη διασφάλιση της αποτελεσματικής εφαρμογής μιας πολιτικής της Ένωσης.
            
         
               (5)
            
            
               Η ομάδα θα πρέπει να απαρτίζεται από είκοσι κατ’ ανώτατο όριο εμπειρογνώμονες υψηλών προσόντων, οι οποίοι θα διορίζονται προσωποπαγώς και θα παρέχουν ισορροπημένη εκπροσώπηση από την άποψη του επαγγελματικού υποβάθρου και της γεωγραφικής κάλυψης.
            
         
               (6)
            
            
               Η διάρκεια της θητείας των μελών της ομάδας θα πρέπει να ανέρχεται σε τρία έτη και να είναι ανανεώσιμη.
            
         
               (7)
            
            
               Είναι σκόπιμο να καθοριστούν κανόνες σχετικά με την κοινολόγηση πληροφοριών από μέλη της ομάδας.
            
         
               (8)
            
            
               Τα δεδομένα προσωπικού χαρακτήρα που αφορούν τα μέλη της ομάδας θα πρέπει να υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (2).
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   Συγκροτείται ομάδα εμπειρογνωμόνων για την ποινική πολιτική της ΕΕ, καλουμένη στο εξής «η ομάδα».
   Άρθρο 2
   Καθήκοντα
   Αποστολή της ομάδας είναι να συμβουλεύει την Επιτροπή σχετικά με τις ουσιαστικές διατάξεις ποινικού δικαίου στο πλαίσιο της ανάπτυξης ποινικής πολιτικής της ΕΕ. Τούτο συμπεριλαμβάνει, ειδικότερα, συμβουλές σχετικά με οποιοδήποτε νομικό ζήτημα ενδέχεται να ανακύψει εν προκειμένω, καθώς επίσης τη συγκέντρωση αντικειμενικού αποδεικτικού υλικού με στόχο να εκτιμηθεί κατά πόσον η λήψη μέτρων ποινικού δικαίου από την ΕΕ είναι αναγκαία για τη διασφάλιση της αποτελεσματικής εφαρμογής μιας πολιτικής της Ένωσης, σε συνεννόηση με τις ομάδες εμπειρογνωμόνων που υφίστανται ήδη στους οικείους τομείς πολιτικής.
   Άρθρο 3
   Διαβουλεύσεις
   Η Επιτροπή δύναται να ζητεί τη γνώμη της ομάδας για κάθε ζήτημα σχετικό με την ανάπτυξη ποινικής πολιτικής της ΕΕ.
   Άρθρο 4
   Σύνθεση — Διορισμός
   1.   Η ομάδα περιλαμβάνει το πολύ είκοσι μέλη. Τα μέλη είναι φυσικά πρόσωπα και διορίζονται προσωποπαγώς.
   2.   Τα μέλη διορίζονται από τον Γενικό Διευθυντή της ΓΔ Δικαιοσύνης μεταξύ ειδικών οι οποίοι διαθέτουν υψηλότατη κατάρτιση σε θέματα ποινικού δικαίου. Η διαδικασία επιλογής των μελών θα διεξαχθεί κατά τρόπον ώστε να εξασφαλισθεί υψηλό επίπεδο εμπειρογνωσίας καθώς και, στο μέτρο του δυνατού, επαρκής ισορροπία από την άποψη του εύρους εξειδίκευσης, τη γεωγραφική προέλευση και το φύλο, λαμβανομένων υπόψη των ειδικών καθηκόντων της ομάδας εμπειρογνωμόνων και του είδους εμπειρογνωσίας που απαιτείται.
   3.   Η ομάδα περιλαμβάνει εμπειρογνώμονες προερχόμενους από επιστημονικά και ερευνητικά ιδρύματα καθώς και εκπροσώπους νομικών επαγγελμάτων.
   4.   Τα μέλη διορίζονται με προσωποπαγή ιδιότητα για περίοδο τριών ετών. Τα μέλη της ομάδας, αποδεχόμενα την ιδιότητά τους αυτή, δεσμεύονται να ενεργούν ανεξάρτητα και προς χάριν του δημόσιου συμφέροντος. Σε περίπτωση σύγκρουσης συμφερόντων σε σχέση με έναν εμπειρογνώμονα, οι υπηρεσίες της Επιτροπής δύνανται να αποκλείσουν τον συγκεκριμένο εμπειρογνώμονα από την ομάδα ή από συγκεκριμένη συνεδρίασή της ή δύνανται να αποφασίσουν ότι ο εν λόγω εμπειρογνώμονας δεν επιτρέπεται να μετάσχει στη συζήτηση των θεμάτων της σχετικής ημερήσιας διάταξης. Τα μέλη της ομάδας ασκούν τα καθήκοντά τους μέχρι την αντικατάστασή τους ή μέχρι τη λήξη της θητείας τους. Η θητεία των μελών μπορεί να ανανεωθεί.
   5.   Τα μέλη τα οποία δεν είναι πλέον σε θέση να συμβάλλουν αποτελεσματικά στις εργασίες της ομάδας ή παραιτούνται ή δεν πληρούν τις προϋποθέσεις που καθορίζονται στην παράγραφο 3 του παρόντος άρθρου ή στο άρθρο 339 της Συνθήκης, μπορούν να αντικατασταθούν για το υπόλοιπο της θητείας τους.
   6.   Τα ονόματα των μελών της ομάδας δημοσιεύονται στο μητρώο ομάδων εμπειρογνωμόνων και άλλων παρεμφερών οργάνων της Επιτροπής (στο εξής: «το μητρώο») και στον δικτυακό τόπο της Γενικής Διεύθυνσης Δικαιοσύνης. Τα δεδομένα προσωπικού χαρακτήρα των μελών συλλέγονται, υποβάλλονται σε επεξεργασία και δημοσιεύονται σύμφωνα με τον κανονισμό (ΕΚ) αριθ. 45/2001.
   Άρθρο 5
   Λειτουργία
   1.   Η ομάδα προεδρεύεται από αντιπρόσωπο της Επιτροπής.
   2.   Επιτρέπεται η σύσταση υποομάδων, σε συμφωνία με την Επιτροπή, για την εξέταση συγκεκριμένων ζητημάτων βάσει όρων εντολής που καθορίζει η ομάδα. Οι εν λόγω υποομάδες διαλύονται αφ’ ης στιγμής φέρουν σε πέρας την εντολή τους.
   3.   Ο αντιπρόσωπος της Επιτροπής μπορεί να καλέσει εξωτερικούς εμπειρογνώμονες με ειδίκευση σε ένα θέμα της ημερήσιας διάταξης να συμμετάσχουν σε ad hoc βάση στις εργασίες της ομάδας ή υποομάδας. Επιπλέον, ο αντιπρόσωπος της Επιτροπής δύναται να παρέχει καθεστώς παρατηρητή σε άτομα, σε οργανώσεις κατά την έννοια του κανόνα 8(3) των οριζόντιων κανόνων για τις ομάδες εμπειρογνωμόνων, καθώς και σε υπό προσχώρηση χώρες.
   4.   Τα μέλη της ομάδας, καθώς και οι προσκεκλημένοι εμπειρογνώμονες και παρατηρητές, συμμορφώνονται με τις υποχρεώσεις περί τήρησης του επαγγελματικού απορρήτου οι οποίες καθορίζονται στις Συνθήκες και με τους κανόνες εφαρμογής τους, καθώς και με τους κανόνες της Επιτροπής σχετικά με την ασφάλεια όσον αφορά την προστασία διαβαθμισμένων πληροφοριών της ΕΕ, οι οποίοι καθορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ της Επιτροπής (3). Σε περίπτωση μη τήρησης των εν λόγω υποχρεώσεων, η Επιτροπή δύναται να λάβει κάθε ενδεδειγμένο μέτρο.
   5.   Η Επιτροπή παρέχει γραμματειακές υπηρεσίες στην ομάδα.
   6.   Η ομάδα δύναται να καταρτίσει τον εσωτερικό κανονισμό της με βάση τους πρότυπους διαδικαστικούς κανόνες για τις ομάδες εμπειρογνωμόνων.
   7.   Η Επιτροπή δημοσιεύει πληροφορίες σχετικά με τις δραστηριότητες της ομάδας, είτε καταγράφοντάς τες στο μητρώο, είτε μέσω συνδέσμου που παραπέμπει από το μητρώο σε ειδικό ιστότοπο.
   Άρθρο 6
   Έξοδα συνεδριάσεων
   1.   Οι συμμετέχοντες στις δραστηριότητες της ομάδας δεν αμείβονται για τις υπηρεσίες που παρέχουν.
   2.   Τα έξοδα ταξιδίου και διαβίωσης των μελών στο πλαίσιο των δραστηριοτήτων της ομάδας επιστρέφονται από την Επιτροπή σύμφωνα με τις ισχύουσες διατάξεις της Επιτροπής.
   3.   Τα εν λόγω έξοδα επιστρέφονται εντός των ορίων των πιστώσεων που διατίθενται για τον σκοπό αυτό βάσει της ετήσιας διαδικασίας κατανομής των πόρων.
   Άρθρο 7
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 21 Φεβρουαρίου 2012.
      
         
            Για την Επιτροπή
         
         Viviane REDING
         
            Αντιπρόεδρος
         
      
   
   
      (1)  COM(2011) 573 τελικό.
   
      (2)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (3)  Απόφαση της Επιτροπής, της 29ης Νοεμβρίου 2001, για την τροποποίηση του εσωτερικού κανονισμού της (ΕΕ L 317 της 3.12.2001, σ. 1).